**Benjamin Clementine-nal erősíti tovább a Müpa őszi könnyűzenei kínálatát**

**Tovább bővül a Müpa 2023/24-es évadának könnyűzenei kínálata: a brit dalszerző-énekes, Benjamin Clementine csatlakozik a nemzetközi világsztárok – Elvis Costello, Ludovico Einaudi, Tommy Emmanuel és Hania Rani – névsorához, míg a műfaj hazai képviselői gyakorlatilag egymásnak adják majd a színpadot a már most telt házas koncerteken.**

Majd tíz évvel első magyarországi fellépése után tavaly megjelent harmadik albumának anyagával, egy magyar vonóskvintett kíséretében tér vissza Budapestre **Benjamin Clementine**. Az *And I Have Been* a korábbi két lemezhez képest könnyedebbre sikerült – legalábbis a debütáló *At Least for Now* önéletrajzi ihletésű melodramatikájához vagy a 2017-es, a menekültválságra rávilágító avantgárd konceptalbumához, az *I Tell a Fly*hoz képest. Természetesen ez egyáltalán nem azt jelenti, hogy habos, cukorpopos slágereket kapunk; a teljes egészében Clementine által írt, hangszerelt és feljátszott album zeneileg kiegyensúlyozottabb és finomabb hangvezetésű, miközben költői érzékenységű szövegei, az élet gazdag szövevényességeiről szóló dalai a korábbiakhoz hasonlóan ellenállnak a kategorizálásnak. Október 30-i koncertjén egy magyar vonósötös kíséri majd.

Míg 2014-ben szólóban jött, szeptember 30-i koncertjére régi zenésztársa, **Steve Nieve** társaságában érkezik **Elvis Costello**, aki az európai turnét felvezető sajtótájékoztatóján azt mondta, imádott a magyar fővárosban zenélni, és ígéri, hogy *„ennek a show-nak lesz a legnagyobb dinamikai íve, amit valaha csináltunk”.* Ahogyan a jazz és az elektronika hangjait mesterien kombináló lengyel zeneszerző-zongorista, **Hania Rani**, úgy a filmzenéivel világhírnevet szerző olasz zongorista, **Ludovico Einaudi** koncertjére is szinte azonnal elkapkodták a jegyeket a rajongók, pedig utóbbi még duplázik is. Annak is iparkodnia kell, aki az ausztrál gitárvirtuóz, **Tommy Emmanuel** híres tízujjas pengetési technikáját szeretné élőben látni, mert a december 4-i koncertre vészesen fogynak a jegyek.

A magyar zenekarok életében saját bevallásuk szerint is mindig kiemelkedő fontosságú esemény egy müpás fellépés, ennek megfelelően igyekeznek valami egyedivel – különleges hangszerelés, vendégelőadók, extra látványvilág – készülni. A rajongók pedig ennek megfelelően kapnak is a vissza nem térő alkalmon. Négy különböző szettből álló koncerttel és több mint tucatnyi, a 2020-as évek új hangjaival és a közösség korábbi meghatározó zenészével ünnepli fennállásának tizenöt évét Magyarország kedvenc improvizációs koncertsorozata, a **Random Trip**. A **Lóci játszik** pedigolyan koncertet ad, amilyenre korábban soha nem volt lehetősége, de titokban mindig is vágyott. Az elmúlt évtized egyik legnépszerűbb hazai zenekara, a **Margaret Island** ésa **Szegedi Kortárs Balett** közös projektje során egyedi vízióban elevenednek meg a dalok, **Szakács Gergő** pedig a telt házas hangversenyteremben mutatja be új, *Rajzolt zajok* című albumát. Szintén új lemezzel érkeznek a **Lázár tesók**, akiknek a nagy érdeklődésre való tekintettel azonnal meg is kellett duplázniuk az *Eső előtt* című korong anyagát bemutató koncertet.

**Benjamin Clementine**

2023. október 30. hétfő 20:00-22:00

*Bartók Béla Nemzeti Hangversenyterem*

Jegyek és további információk: <https://bit.ly/BenjaminClementine_Mupa>

Az esemény Facebook-oldala: <https://www.facebook.com/events/848394723050290/>

**Costello and Nieve in Concert**

2023. szeptember 30. szombat 20:00 — 22:00

*Bartók Béla Nemzeti Hangversenyterem*

Jegyek és további információk: <https://bit.ly/Costello_Nieve>

Az esemény Facebook-oldala: <https://www.facebook.com/events/4273387722885359/>

**Tommy Emmanuel, CGP**

2023. november 4. szombat 20:00 — 22:00

*Bartók Béla Nemzeti Hangversenyterem*

Jegyek és további információk: <https://bit.ly/Tommy_Emmanuel_Mupa>

Az esemény Facebook-oldala: <https://www.facebook.com/events/280559797830842/>

**Random Trip - Új horizont**

2023. november 7. kedd 20:00 — 22:00

*Bartók Béla Nemzeti Hangversenyterem*

Jegyek és további információk: <https://bit.ly/RandomTrip_Mupa>

Az esemény Facebook-oldala: <https://www.facebook.com/events/847466733456429/>

**Lázár tesók: *Eső előtt -*** *Lemezbemutató koncert*

2023. november 30. csütörtök 20:00 — 22:00

*Fesztivál Színház*

Lázár Ágoston - *gitár, ének*

Lázár Domokos - *gitár, ének*

Közreműködők: Csernovszky Márk - *zongora, metalofon;* Balog Ákos – *basszusgitár;* G. Szabó Hunor – *dob;* Porkoláb Janka – *cselló;* Rátkay Áron – *cselló*

Jegyek és további információk: [https://bit.ly/Lázár\_tesok](https://bit.ly/L%C3%A1z%C3%A1r_tesok)

Az esemény Facebook-oldala: <https://www.facebook.com/events/721252129811027/>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa kommunikáció
E-mail: sajto@mupa.hu